夏夜露坐偶書且勉同學子
作者：陳文蔚
朝代：宋

paragraphs: 人生邂逅如岐路，南北東西忽離聚。
淵明本賦歸去來，保社乃今隨所寓。
讀書不雜囂塵聲，好在園林最幽處。
朱橋跨出林陰外，一水繞庭將綠護。
有時小立凭危欄，臨風不忍空歸去。
矧逢暑夕遠燈火，杖策月林時散步。
更深每與二三子，輟寐每爲清景駐。
山高望望北斗低，花香拂拂南薰度。
擬將胸次滌河漢，不管衣巾濕風露。
清談未必真廢事，言下應當有微悟。
不妨俯仰更觀察，此意直須起訓詁。
郊墟次第新涼入，自可燈窗窮入暮。
凡人努力在年少，老大悲傷欲何訴。
嗟予學古雖有志，蹭蹬獨爲一生誤。
鳶魚性分信機淺，風月情懷乃天賦。
歸哉要結園綺徒，清夜團欒繞庭樹。